Offerti u sagrifiċċji U hekk ġiebu l-arka ta' Alla u qegħduha f'nofs it-tinda li kien waqqaf għaliha David, u offrew sagrifiċċji tal-ħruq u sagrifiċċji tas-sliem quddiem Alla. Meta kien offra s-sagrifiċċji tal-ħruq u s-sagrifiċċji tas-sliem, David bierek il-poplu b'isem il-Mulej, u qassam lin-nies kollha ta' Iżrael, irġiel u nisa, ħobża, biċċa laħam, u ċappa żbib. U qiegħed xi wħud mil-Leviti għas-servizz quddiem l-arka tal-Mulej biex ifakkru, iroddu l-ħajr, u jfaħħru lill-Mulej, Alla ta' Iżrael: Asaf il-kap, u Żakkarija ta' warajh, Ġagħsijel, Semiramot, Ġeħijel, Mattitija, Elijab, Benaja, Għobededom u Ġegħijel, li kellhom l-arpi u ċ-ċetri. Asaf kellu jdoqq il-platti. Benaja u Ġaħsijel, il-qassisin, kellhom idoqqu t-trombi quddiem l-arka tal-patt ta' Alla dejjem. Dak in-nhar David qabbad għall-ewwel darba lil Asaf u 'l ħutu biex ifaħħru lill-Mulej: Faħħru l-Mulej u xandru ismu, Għarrfu lill-ġnus bl-għemejjel tiegħu. Għannulu u doqqulu, xandru l-għeġubijiet tiegħu kollha. Ftaħru bl-isem qaddis tiegħu, tifraħ il-qalb ta' dawk li jfittxu lill-Mulej. Ħabirku biex tagħrfu lill-Mulej u l-qawwa tiegħu, fittxu 'l wiċċu l-ħin kollu. Ftakru fil-ħwejjeġ kbar li għamel, fl-għeġubijiet u l-ġudizzji tiegħu. Nisel Iżrael, il-qaddej tiegħu, ulied Ġakobb, il-maħtur tiegħu. Jaħweh hu Alla tagħna! Mal-art kollha l-ġudizzji tiegħu. Ftakru għal dejjem fil-patt tiegħu, fil-kelma li ta għal elf nisel; fil-patt li għamel ma' Abraham, fil-wegħda li ħalef lil Iżakk; li ġedded lil Ġakobb b'liġi, lil Iżrael b'patt għal dejjem, meta qal: "Lilek nagħti l-art ta' Kangħan, bħala sehem tal-wirt tagħkom." Ftit kontu għadkom tgħoddu, ma kontux ħlief ftit u barranin f'dik l-art; jiġġerrew minn ġens għal ieħor, minn saltna għal għand poplu ieħor. Hu ma ħalla 'l ħadd jaħqarhom; slaten rażżan minħabba fihom. "Tmissux lil dawk li huma kkonsagrati lili, tagħmlux deni lill-profeti tiegħi." Għannu, art kollha, lill-Mulej. Ħabbru minn jum għal ieħor is-salvazzjoni tiegħu. Xandru fost il-ġnus is-sebħ tiegħu, fost il-popli kollha l-għeġubijiet tiegħu. Kbir il-Mulej, ta' min ifaħħru ħafna, tal-biża' aktar mill-allat kollha. Għax kollha frugħa l-allat tal-popli, Jaħweh hu li għamel is-smewwiet. Ġmiel u sebħ huma quddiemu, qawwa u ferħ hemm f'postu. Agħtu lill-Mulej, familji tal-popli, agħtu lill-Mulej sebħ u qawwa, agħtu lill-Mulej is-sebħ ta' ismu. Ġibulu l-offerti u idħlu quddiemu; inxteħtu quddiem il-Mulej b'tiżjin qaddis. Triegħdu, art kollha, quddiemu. Hu jżomm sħiħa d-dinja biex qatt ma titħarrek. Ħa jifirħu s-smewwiet u tithenna l-art. Ħalli jgħidu fost il-ġnus: "Il-Mulej isaltan." Ħa jħabbat il-baħar u kulma fih. Ħa jifraħ ir-raba' u kulma fih, u jgħannu bil-ferħ is-siġar tal-bosk, quddiem il-Mulej, għax ġej biex jagħmel ħaqq mid-dinja. Roddu ħajr lill-Mulej, għax hu tajjeb, għax għal dejjem it-tjieba tiegħu. Għidu: Salvana, Alla tas-salvazzjoni tagħna, u iġmagħna minn fost il-ġnus, biex irroddu ħajr lill-isem imqaddes tiegħek, u niftaħru bit-tifħir tiegħek. Imbierek il-Mulej Alla ta' Iżrael minn dejjem għal dejjem!" U l-poplu kollu wieġeb: "Ammen". U bdew ifaħħru l-Mulej. Il-ministeru tal-arka U ħalla hemm lil Asaf u 'l ħutu quddiem l-arka tal-patt tal-Mulej, biex iservu hemm dejjem quddiem l-arka, skont ma jkun hemm bżonn minn jum għal ieħor. Kif ukoll lil Għobededom u tmienja u sittin minn ħutu; u Għobededom bin Ġedutun, u Ħosa bħala purtinara. U 'l Sadok, il-qassis, u 'l ħutu l-qassisin ħalliehom quddiem it-tabernaklu tal-Mulej fuq l-għolja ta' Gibgħon, biex joffru s-sagrifiċċji tal-ħruq lill-Mulej fuq l-artal tas-sagrifiċċju għal dejjem, filgħodu u filgħaxija, kollox skont ma hemm miktub fil-Liġi, li l-Mulej kien ordna lil Iżrael. U magħhom kien hemm Ħeman, Ġedutun, u l-bqija li kienu magħżulin, u msemmija b'isimhom, biex ifaħħru lill-Mulej: "Għax għal dejjem hi t-tjieba tiegħu." U Ħeman u Ġedutun kellhom trombi u ċnieċel għall-mużiċisti, u tagħmir ieħor għall-kant lil Alla. U wlied Ġedutun kienu mal-bieb. U l-poplu kollu mar, kulħadd għal daru, u David mar id-dar biex ibierek lil niesu.